
			Claus graficas


			Segon la convencion que s’aplica a totes los dialèctes occitans, avèm restablit :


			• la finala atòna « ia » que se realiza en « i » dins lo parlar de l’autor:


			 espècia per espèci, vioulència per vióulènci.


			• lo « iá » plaçat en fin de nom o de vèrbe dins d’unas conjugasons, e que representa « ié » o « ie » dins lo parlar de l’autor :


			aviá per avié, siáu per siéu, disián per disien, creiriáu per creiriéu, la barbariá per la barbarié, l’abadiá per l’abadié.  


			• la diftonga « ai » que, quand es atòna, se realiza « ei » dins lo parlar de l’autor :


			aiçò per eiçò.


			***


			Aquela transcripcion en grafia occitana es estada fargada d’aprèp l’edicion :   


			Joseph d’Arbaud – La Bèstio dóu Vacarès – provençau / français, Edicions des Régionalismes, 2014. 

			Avertiment


			Di planuras d’Arle au país de Nimes, entremitan Aupilhas e Cevenas, li que la passion nòstra lis afraira, lis òmes de biòus, sabon toti qu’aperaiçà vèrs 1904, aviáu pèr baile-gardian, en tèsta de ma manada, sus lo terraire de Caban, ailalin lòng dau Grand-Ròse, Pèire Antòni Recolin, dich Lòng-Tòni.


			Èra un cadabràs garrut e sople eme son caratge rabinat, rasclat de pertot a la romana, si tempes e son cotet proconsulari qu’espés, i’encapelava lo peu gris, e si subrecilhas estiradas, que dos pichòts uelhs lurats e fèrs, en dedins ié varalhavan.


			Una bòna traca de cavalier de Camarga, em’aquò pas mai, maugrat qu’eme son biais faguèsse pron desbarjar de « Grand-Chèfe » e de « Legionari » li quauquis arlèris qu’un còp ò l’autre – lo plus pauc que podiáu – me venián vèire.


			Assenat, mai sènsa enstruccion, come pron gardians de son epòca (qu’au tèmps que parle, lo Lòng-Tòni s’encapava dejà pron dins l’atge) eu se ressentiá davans li libres una crenhènça, auriatz dich, e un respèct, una cresènça inconsènta quasi, que me la fasiá conèisser totjorn a pauc près dau meme biais.


			Encara lo vese. Eu, a l’acostumada, mai mut que lis escarpas de la robina (1), se levava rond la pipa di bocas, ulhejava vèrs la pichòta bibliotèca qu’aviáu montat dins ma cabana sus li pòsts d’un vièlh estanhier, embocava mai sa pipa e puèi, en avalant, decidat, son escupanha, se virava de mon costat. Sabiáu just, aquí, ò de gaire se mancava, çò que me faliá mai entèndre.


			« Pasmens, li libres ! E dire que tot çò que s’espandís sus lo papier, vos, vos lo podètz botar dins la tèsta. Es una causa, aquò, ieu, que la comprène pas bèn. Es bèu, l’enstruccion, vos dise pas, mai n’es pas dins la natura. Pèr encambar un chivau nòu, lo giblar, i’ensinhar, i biòus, li còps de rotina, es-ti mestier de saupre legir ? Legir ? Dise pas que non fugue una bèla causa, mai a la perfin, vos dèu faire petar la tèsta ».


			Un vèspre d’ivèrn, que rintraviam  de l’espèra e que, davans una regalida de tamarissas, chorlaviam un degot de verdala fresca en esperant lo catigòt (2) d’anguielas que mandava son bolh sus lo fuòc, dins la pinhata, lo Lòng-Tòni, tot d’una, diguèt :


			« Entre qu’aurai sopat, m’anarai garçar a la palha. La caça di canards, aquò vau pas rèn pèr li dolors. Embotat qu’embotat, a faugut, anuech, que me banhe, pèr sortir de l’estanh un d’aqueli sacres enfants de puta. Mai vos, de segur, qu’anatz legir. Es una passion, lo legir, come la bovina. N’ai un, ieu, de libre, en Arle, que vos fariá, benlèu, tirar de plan. Un jorn, fau que vos l’adugue. De bot en bot, es escrich tot a la man e quau podriá dire monte aquò remonta ? Me vèn dau rèire-oncle de ma maire, lo Galastre, qu’èra antan un gardian de la grand-saca. Aqueu libre d’aquí, ma fema lo saup, l’ai jamai vougut vèndre en res : una idèia ! Sarà pèr vos. Bòna nuech en toti. S’es que vos i retrovètz, de segur, siatz un bòn òme ».


			Es en 1912, se saup, que lo Lòng-Tòni es mòrt. Sa veusa a vougut complir sa promessa. Gramací a ela emai is eiretiers de mon baile, s’ai poscut copiar aicí aquesti pajas. Ié vòle, davans toti, rèndre gràcia. Lo manuscrit promier es un cartabèu espés, doblat de cuer e de pergamin, rosigat sus lo dessús, a ròdes, pèr lis arnhas e lo ratum. L’escritura es jaunassa, de bescaire e, pèr la legir, pron embolhosa. De pajas que i’a, embugadas antan ò tengudas, benlèu, de tèmps, a l’umide e atacadas dau mosit, se son, en li manejant, espoussadas come un cendre.


			Aqueu tèxte, l’ai remontat, tant just come l’ai poscut. M’a faugut pron sovènt l’adobar, lo revirar quasi, pèr rèndre clar un mesclum espectaclós de franchimand, de provençau e de paura latinalha.


			L’autor que, pèr seguir sis entre-sinhes, viviá sus lo mitan dau siècle XVen, deviá èstre l’enfant d’un gardian, gardian tanbèn, un pauc mai aprés que li companhons de son epòca, una espècia de mieg-clergue, en fin de compte, paure escrivan, creserèu e bravament repepiaire. Aquò se coneirà de-rèsta, au fieu di pajas d’aquel escrich.


			N’ai seguit pèr lo mielhs l’èime promier, l’adraiada, sèns cercar rèn mai que d’engimbrar, lis uns eme lis autres, li mossèus d’un tèxte pron descordurat. Lo manuscrit, tant matrassat, a fach la batuda escabissosa.


			La libralha, fau que se sache, n’a pres aicí ges de part.


			Ai just assajat de metre au clar un racònte embolhat, clafit de redichs e d’entrambles, que son biais drechurier, pasmens, e l’especiau de son mistèri son pas sènsa ié donar un gost de mai.


			Se sariá, probable, perdut de fons, sènsa aqueu legat que me n’en vouguèt, pèr bònur, faire lo Lòng-Tòni.


			Davans pron legèires, ai de m’excusar. I’auriá agradat, benlèu, de trovar aicí quauqua rèn mai qu’aquest reviratge, afastigós, pèr fòrça, emai descorant. Quau reconèis pas vuei, li atiraments de la brocanta ? Quau saup pas lo gost que pron cabessas, emai di regladas, se pòdon prendre en de ravacions embolhosas e dessenadas ?


			Lo confèsse, pèr quant a ieu ; ai virat tot mon esfòrç a tenir l’endrechiera de mon tèxte en rebutant, d’un autre costat, pèr rigor, tota cròia de sabentisa, tota entènta de vielhum e de revieudatge, tant dins l’ornament e l’accion, come dins l’engençament de la parladura.


			Li gènts d’idèia me voudràn pron bèn, lo crese, de me pas èstre agantat en tant paure enjoliament.

			I.


			Au Nom dau Paire, e dau Fieu e dau Sant Esperit. Au Nom de Nòsta-Dama-de-la-Mar e de nòsti Santas. Vuèi, lo vonge dau mes d’Abrieu e Sant-Dimenche de Pascas, en l’an 1417, ieu, Jaume Robaud, pèr mon faus-nom lo Grelat, baile-gardian de la manada de biòus souvatges batènt li ròdes di Malagròis, lis Emperiaus e lo Riege (3), ai començat d’escrieure aquest cartabèu.


			En çò fasènt, ai vougut marcar promierament, a la començanca d’aquesta paja, lo Sant Signe de la Crotz, simbèu de ma Redempcion, qu’ansin entènde afortir pèr tau biais solemne, sus ma part de paradís e mon sauvament eterne, la clara e plena veritat de tot çò qu’aicí-dintre ieu recapte e de tot çò que, puèi, me ié faudrà, benlèu, recaptar.


			Çò qu’ai vist, a l’ora d’ara, emai aussí, estènt pèr ieu l’encausa de reboliments emai de pensaments fèbre contúnia e me vesènt que tròp dins l’impossible d’esclargir pèr biais naturau talis endevenènças, vòle marcar mon escrich pèr un sagèu d’entre-sinhes indubitables, segur en estènt que, puèi, un jorn, quauqu’un de mai capable sauprà faire profiech d’escasenças tant espantosas.


			Aqueu ò aqueli que, davans sis uelhs, La Providència i’espandirà lo secrèt dau libre, fau pas que s’estonan de me vèire un pauc mai aprés que lo mestier lo comanda e qu’aquò’s la mòda is autri gardians de biòus souvatges, bailes ò companhons.


			Se non siáu, pèr lo tot, un ignorènt, es que, virat d’enfança is onors de capelanilha, fuguère forçat de renonciar mis estudis emai l’espèr qu’aviáu d’averar un jorn li dignetats de la Santa Glèisa, pèr encausa, e pas mai, dau malastre que m’aclapèt. Gramaciat, pasmens, fugue Dieu, qu’un pauc mai qu’is autres m’alarguèt lo saupre que, s’ère sènsa, me veiriáu au tot incapable de menar au ròde lo prètzfach qu’entamene vuei.


			Mon paire, Andrieu Robaud, gardian de rossatina (4), valènt a dire, de chivaus camargues qu’eu menava pèr Seuva au compte di monges de Saumòdia (5), aviá un ainat, Onorat Robaud, qu’enantit pèr la benvolència dau Paire Abat e puèi sacrat prèire, aviá trachit canonge au Venerable Capite de la Major d’Arle.


			Aquest canonge Roubaud, mon oncle, de còr, tau come un paire, s’èra afeccionat pèr ieu. Joveinet, lo pòde dire, m’aviá fach venir em’eu, m’aviá abarit a son entorn en m’aleiçonant eu meme dins lis Escrituras e li libres vièlhs, tant latins come gregaus ; a la glèisa, bòn matin, ié fasiáu responsa pèr la Santa Messa, ié teniáu companhiá dins si passejadas, aviáu ma cadiereta a sa taula, come se de-bòn, fuguèsse estat son enfant. E verai que l’ère, pèr l’ama e pèr l’amistança. Aviáu mon liech, bèn moflet, dins l’ostalon blanc que tocava lis Arenas, landave a mon caprice lòng di carrierons dau jardin que, vèngue l’autona, amadurava tant bèu fruchau.


			Ailàs ! La poison de fèbre qu’arroïnava lo país, emportèt mon benfactor que, tot bèu just, intrave dins mi quinge ans e lo mau, puèi, emai ieu, en m’atacant, me quitèt anequelit e descarat quasi.


			Fuguère forçat, fauta d’aparaire, de tornar a la manada, de mai agantar la sèla e lo ficheiron (6). Es pas que me planhe. Tot mestier a son bòn e si reviradas. Aquest l’ame, que m’alarga una vida suava e libra e fuguèt tostèmps lo nòstre, de paire en fieu, dins l’ostau.


			Èra bèn lo vejaire, aquò, m’ensovène pron, de mon oncle lo canonge :


			— Veses, pichòt – me veniá, quora, de fes, a l’error, lòng de quauqua draia de Camarga, regardaviam, tardier, descrèisser, ailalin, e demenir una manada cochada a la baissa pèr si gardians – veses, pichòt, monte, un jorn, que la Providència t’enauce, mespresèsses au mens jamai lo travalh de ton sénher-paire. Lo gardianatge es un bèu mestier, lo parier di Patriarchas. Es-ti pas, puèi, a l’immensituda, qu’una ama canda compren lo mielhs l’ande dau monde e la presència de Dieu ?


			Paure oncle venerable ! Basta aicí fuguèsse. Sariáu pas forçat, vuei, de mascarar lo papier pèr cochar un pauc çò que me secuta. Car auge pas, verai, confisar. Eme res, nani. Quant de còps, is orassas de la nuech, en pas podènt, solament, plegar parpèla, ò en traucant solet, a chivau, dins li fangas de Malagròi, ai-ti pas vougut me resoudre, a la perfin, de tot confessar, de tot dire ? Que li Santas pietadosas me perdonan. Sènte pron que podriáu pas. Un jorn aviáu tirat mon plan. Me botère dins la sèla. Mai aguère pas lo vanc de m’agandir fins qu’a Nòsta-Dama-de-la-Mar. Sènte que me saupriáu pas explicar eme lo Paire Abat qu’es tant prudènt, nimai eme nòste curat qu’es tant venerable. Nani, emai fuguèsse au secrèt de la confession. Una retenènça, mai fòrta que tot, me barra li bocas. Se contave librament çò que me trèva, me prendrián, crese, pèr asclat. Se vieu, puèi, dins de tèmps, fau dire, que li jutges de l’Ouficiau son pas gaire soples e que tota causa espectaclosa sènt l’uscle, pron aisadament. De mascariás, mai de demonitges, n’i a ges dins tal afaire, me n’en pòrte fòrt. Mai autant, quasiment, n’ai de crenhènça.


			Es pèr me descargar, lo torne a dire, qu’escrive aquesti pajas, vuei. Sauprai prendre mis amiras pèr li gardar d’acaptadas, d’aquí que me pòscan plus portar tòrt e que, de ma vida, me fagan pas vèndre.


			Davans que de contar, pèr lo principau, çò que m’advenguèt, fau que marque aicí un destorbe que, gaire vaudriá la pena de ié faire cas, s’èra pas estat lo sinhau promier dis embolhs monte ara me perde e me despotènte.


			Un còp, sus lo vèspre, m’enveniáu a la cabana dau Riege ; aquesta, justament, que, corbat sus lo cartabèu, ié siáu en trin d’escrieure, d’aquest moment.


			Li Camarguencs sabon pron, toti, de qu’es lo Riege. Mai tant se pòu qu’aquel inconeigut qu’aurà, quauque jorn, de me legir, n’ague, de ges de biais, coneissènça, ò tanbèn – emai me sèmbla gaire de crèire – que lo país, d’ara-en-là, s’encape borrolat de fons pèr la man dis òmes ò l’òbra de la natura, es donc convenènt que, pèr precaucion, bote aicí, au regard d’aiçò, quauquis entre-sinhes.


			Lo Riege que s’estira a levant, una idèia en virant pèr daut de la famosa glèisa de Nòsta-Dama, entremitan la còsta e lo Vacarés, es un bòsc estranglat pron, mai alongat, pèr aquí, sus doas ò tres lègas, format pèr d’illons que subrondan lis estanhs onte avenan lis escolatges e que comunican sèns ges de restancas eme la mar ; sus aquelis illons, que ié disèm, nautres, de radèus, ivèrn-estieu, ié fogueja un fornit de restencles (7), d’oulivastres (8) e d’aubrets olorós, d’aqueli morvens (9), qu’entre si brondas, a ròdes, se i’envertolhan lis entravadís di tiragassas (10). Pèr bòsc, li conieus fan nèbla emai li reinards ; li cats-fèrs ò cats souvatges, ié son pas causas bèn raras ; e, tanbèn, ieu, de fes, i’ai agut cotat de lops e quauqui ferotgi cerviers. A l’entorn di radèus, sus lis estanhs que, l’estieu, s’agotan, e, qu’alòr, a l’escandilhada dau salanc, la Vièlha ié dança, l’ivèrn arramba un fube de souvatgina, d’aucas, de canards e de sarcèlas – congreiadas, aquò se saup, pèr la gruma de la mar – sèns comptar tota la primalha (11), vanèlas, pluviers, cambas-rojas, charlotinas emai charlòts, sèns comptar li becaruts, que sis aladas rosencas, fantaumejan, l’estieu, sus lis aigas vastas dau Vacarés.


			Dau tèmps di caumassas, lo Riege, desprovesit d’aiga doça e rabinat de la secaressa, s’encapa, de mai, empoisonat de manjança e de moscas verinosas que secutan lo bestiau, mai, dins la seson marrida, estènt que la terra ié sableja, l’erba se ié mantèn fresca e quand règnan li gròs tèmps, lo fornit de morvens ié fai bòn abric pèr lo capitau d’una manada.


			Aqueu vèspre d’aquí, tau come ai dich, m’entornave donc, montat sus mon chivau, Clar-de-Luna, de la baissa dis Emperiaus que ié veniáu de calar de laç pèr la souvatgina. Èra alòr tot lo mai sièis oras, mai en agantant li pichòts jorns e la luna en virant novèla, la nuech, entre tombar, sombrejava.


			Fau dire que, pèr abordar li radèus, es de bòn de s’avisar e d’engolir just lo pas dei gasas (12), qu’autrament, riscariatz de vos emplajar e de perir, miserables, dins li fangassas que fòrman quasi tot lo travès d’aquelis estanhs. Aquò, li gardians lo sabon.


			Veniáu donc de passar sènsa auvari la gasa, – qu’es son nom – de la Damisèla e Clar-de-Luna, sus lo ferme dau radèu, en tirant sus la cabana, bolegava sis aurilhas e alongava lo pas en narrejant, qu’aquò es lo biais de nòsti camargues pèr nos dire que se reconèisson e que se sènton gais de se vèire au bòn camin, quora, tot d’una, me devinère entre-auborat dins la sèla pèr un còp d’escart e, en reprenènt lo chivau, veguère taboscar e s’avalir dins li matas un quicòm de vieu, qu’a la sornura, lo destrière pas bèn. Quauque braconier, sai que, me pensère, de la Vila-de-la-Mar. D’uni venián de fes, cacejar, lo sabiáu, sus lo Riege, mai en li coneissènt quasi toti, ié portave pas gaire esfrai. Aplantère lo chivau, chaurilhère e, dos ò tres còps, uchère a l’escuresina. Pas ges de voetz me respondeguèt e, mai m’atencionèsse, de fons, ié destrière plus rèn. Me pensère donc d’aver destornat quauque caçaire ò, causa pron rara dins nòsti paratges, quauque bat-l’antifa a la barrutla, presonier escapat di chormas d’Arle ò di gabiòlas de Tarascon e que se donava d’èr pèr claus e sansoiras (13). Me trompave, aquí, emai de fòrça, tau qu’en seguida, puèi, aquò se destaparà. Faguère gaire cas, sus lo moment, n’en convène, a tal escaufèstre, mai Clar-de-Luna, tot reverchinat e corpoirant dins si cenglas, quitèt pas de faire petar la narra, enaurat, fins que sus lo lindau de la cabana.


			Fuguèt quauqui jorns puèi, a tot lo mai, qu’a la poncha la plus auta dau Radèu de l’Auba, encapère de pesadas, de clavas, come disèm, nautres, dins nòste parlar gardian e, qu’entre li vèire, me botèron pron en chancèla. Qu’un uelh gaire afach lis aguèsse pressas pèr quauque trafec de bovina, dins l’embolh e l’entremesclum dau pas de mi bèstias a aqueu ròde d’aquí, tant se podiá. Mai pèr la vista d’un gardian acostumat de lònga a cubar, rèn que sus lo biais di clavas, lo tèmps, aperaquí, d’un biòu e tanben sa traca, lo vanc de son ande e sa butèia, sariá pas estat perdonable, de segur. Emai fuguèsse forcat parier, aquò n’èra pas lo pè d’una bèstia de bovina. La clava èra linja fòrça mai, e, tanbèn mai estirada, subretot sus li ponchas de la forcheta, cavava pas tant fons dins terra e li pas èran despariers.


			Curiós, enreguère aqueu trafec, mieja-lèga, aperaquí, en tirant a solèu levat ; mai lo perdeguère au passatge dis estanhs sèns poder mai l’endevenir sus lo ferme e, come boscave, aqueu jorn d’aquí, un biòu malandrós que batiá sus la rara de Badon e que me lo faliá reconèisser, fuguère forçat, pèr lo moment, de laissar aquí mon percaç.


			Aguère pas de lo remandar bèn luenh, que lo surendeman, just e just, devistère mai de clavas, di memas, a l’òrle de l’Estanh-Redond. Costejavan la palun, nonparieras, mai bèn triadas, marcadas clar sus lo fresc de la sansoira, s’arrestavan, reprenián, s’arrestavan mai e fenissián pèr traucar dins la sanhassa. En me vesènt de tèmps davans, aquest còp, teniáu la via. E mai que mai, mon afeccion se creissiá, qu’aviáu mon idèia. L’animau, sènsa dobte, podiá qu’èstre un d’aqueli ferotgi pòrcs-sengliers que batan la Seuva e que s’azardan gaire a la baissa ont lo ras di sansoiras ié desagrada. Segur, rèn que de vèire l’espandida e lo talh di batas, aquest d’aicí deviá èstre un frapàs de bèstia. Mai en partènt, m’ère precaucionat de mon ferre eme l’idèia dins ieu, n’en convène, qu’auriáu, benlèu, de m’alinhar eme quauqua ferunassa.


			Ara, vesiáu plus li clavas, mai m’atencionava a caminar drech dins lo carrieron que lo verre aviá tirat, se compreniá, dins l’espés de la sanhassa, tota entre-secada, d’aquesta seson. Pèr bèn dire, emai l’andana me semblèsse ressarada e menuda a respèct d’un animalàs tant dins terra come aquest e tant retapat, fasiáu mon pron pèr pas m’escartar dau ròde e me tenir d’avisat, quora Clar-de-Luna, qu’es aurotge, faguèt un escart sènsa rima ni reson, tot lo mens a mon vejaire, e piquèt de cueol dins una gargata que n’aguèt de pena pèr se poutirar. Quand s’encaperiam, eu eme ieu, toti dos sus lo ferme, en terra sauva, aguère mai perdut li clavas e, estènt qu’a bòna ora, la nuech veniá, prenguère mis amiras, remarquère l’endrechiera, en me decidant de repassar, s’èra necite, tot l’Estanh-Redond e de reprendre au pus lèu aquesta cocha.


			Lo jorn d’après se passèt pas sènsa que me fuguèsse botat dins la sèla. M’encarave a boscar la bèstia e a l’acaçar, puèi, s’èra possible. Mai en volènt, promier, reconèisser si pesadas e son jaç sènsa l’enaurar, qu’ère pas en dobte, rèn qu’au nombre de si clavas qu’aguèsse pres tenguda dins l’environ, vouguère pas menar mon chin Rasclet e l’embarrère, avans que de partir, dins la cabana dau Riege. Aviáu, pèr mai me donar lesir, dejunat d’ora e garnit ma biaça em’una ponhada de nòses e de figas secas, arrestat qu’ère dins l’entènta, se lo faliá, de furnar tot de lòng, fins qu’a la nuech e de recomençar puèi, d’aquí que me veguèsse quauqua resulta.


			Aqueu jorn d’aquí, nòu de Janvier, lo tèmps se manteniá suau em’un cèu blos e una poncha de tremontana. Aviáu agantat l’òrle dis estanhs e virave en bas una idèia, en tirant a solèu levat. Clar-de-Luna s’enanava au pas e ieu, sènsa auborar de fons mis uelhs d’en terra, repassave la sansoira tot a l’entorn, tant luenh que podiáu mandar ma vista. Memament que m’aplantère dos ò tres còps e davalère dau chivau pèr estudiar bèn de pròche quauqui clavas entre-lardadas dins lo trafec di biòus e que, tant semblavan, sus lo moment, sinhalar l’acarraire de la bèstia. Mai de tot lo matin, fau dire, encapère rèn de bèn segur.


			Fuguèt solament après dinnar, vers una ora dau tantòst, que, de bòn, endevenguère de pesadas frescas. Sortián de la gasa di Fornelets e remontavan en tirant sus l’Estanh-Redond. Lo còr, rèn que de li seguir, me bacelava e, ’me la camba e lo talon, acorsave Clar-de-Luna e lo forçave d’alongar lo pas, qu’aquest còp, li clavas èran dins son fresc e fasiá pas mai de quauquis oras qu’aquí de lòng, segur, la bèstia aviá trafegat. En agantant la palun, dins lo fornit dau rosèu monte, tanlèu, s’emborsavan, me fuguèt pas possible de seguir li clavas lòng-tèmps ; come lo jorn d’avans, m’atencionave tant solament a tenir lo carrieron, qu’en traucant, la bèstia aviá format, mai entre aver caminat una passada, tornamai, m’estravière. Pasmens, en me vesènt de tèmps davans a ma convenènça, que lo solèu se devinava aut encara pèr la seson, me gropère a repassar la palun de sanhas, en tirant a de reng de levant a cochant e de cochant a levant, tot en m’avisant di ròdes marrits e di gargatas, qu’eme lo chivau auriam riscat de s’aprefondir. 

